Acțiune introdusă la 21 septembrie 2024 – Alhares for Security Services and Occupational Safety/EUBAM Libya
(Cauza T-493/24)
Limba de procedură: franceza
Părțile
Reclamantă: Alhares for Security Services and Occupational Safety (Tripoli, Libia) (reprezentant: L. Vidal, avocat)
Pârâtă: Misiunea de asistență a Uniunii Europene pentru gestionarea integrată a frontierelor în Libia (EUBAM Libya)
Concluziile
Reclamanta solicită Tribunalului:
anularea deciziei EUBAM Libya de a nu selecta societatea Al Hares drept candidat invitat să prezinte o ofertă în cadrul procedurii de negociere fără publicare prealabilă pentru furnizarea de servicii de securitate privată;
anularea deciziei adoptate la 5 septembrie 2024 de EUBAM Libya de a respinge cererea formulată de Al Hares la 29 august 2024 de a fi autorizată să depună o ofertă în cadrul cererii de ofertă pentru furnizarea de servicii de securitate privată;
anularea oricărei decizii sau a oricărui act care ar rezulta sau ar fi fost făcut posibil de cele două decizii precedente, printre altele în cadrul cererii de ofertă organizate de EUBAM Libya pentru furnizarea de servicii de securitate privată;
obligarea EUBAM Libya la plata tuturor cheltuielilor de judecată.
Motivele și principalele argumente
În susținerea acțiunii, reclamanta invocă trei motive.
Primul motiv întemeiat pe eroarea vădită de drept la punerea în aplicare a procedurii de negociere fără publicare prealabilă. Reclamanta susține că decizia EUBAM Libya de a nu include reclamanta printre operatorii preselectați pentru cererea sa de ofertă a avut drept condiție prealabilă necesară decizia acestei autorități contractante de a recurge pentru acest contract la procedura de negociere fără publicare prealabilă. Or, alegerea acestei proceduri derogatorii era nelegală, întrucât EUBAM Libya a săvârșit o eroare vădită în interpretarea modalităților de utilizare a acestei proceduri.
Al doilea motiv întemeiat pe aprecierea vădit eronată a condițiilor de fapt care permit utilizarea procedurii de negociere fără publicare prealabilă. Reclamanta susține că EUBAM Libya nu poate face dovada, a cărei sarcină îi revine, că erau reunite cele trei condiții necesare pentru a recurge la această procedură.
Al treilea motiv întemeiat pe încălcarea principiului nediscriminării în decizia de a nu include reclamanta printre operatorii preselectați și de a respinge cererea acesteia din urmă de a fi autorizată să depună o ofertă. Reclamanta susține că, deși procedura de negociere fără publicare prealabilă permite, în împrejurări excepționale, să se deroge temporar de la principiul transparenței, autorizând autoritatea contractantă să nu publice un anunț de participare, aceasta nu poate permite totuși acestei autorități să aducă atingere principiului fundamental al nediscriminării. Or, înlăturând în mod arbitrar reclamanta de pe lista de operatori preselectați și refuzându-i depunerea unei oferte, fără motiv obiectiv, EUBAM Libya a încălcat în mod vădit principiul fundamental al nediscriminării.
____________